เวลานึกอยากทานราเมนขึ้นมาปุบปับแต่บังเอิญตอนนั้นไม่ได้อยู่ในย่านแบบสยาม-สุขุมวิท-สีลมล่ะก็  ราเมนร้านเก่าแก่ที่มีสาขากระจายอยู่ทั่วแถมยังรสชาติโอเคและราคาสบายกระเป๋าแบบฮะจิบังก็ยังเป็นที่พึ่งให้ได้เสมอค่ะ ทั้งๆที่ร้านเค้าก็อยู่มาน้าน...นาน..จนไม่มีใครไม่รู้จัก เมนูก็ไม่ได้ปรับเปลี่ยนอะไรกันบ่อยๆ   แต่เอาเข้าจริงบางเมนูเราก็ยังไม่ได้ลองซะที  อันนี้ต้องโทษโรคย้ำคิดย้ำทำกำเริบ คือเข้าร้านทีไรก็สั่งวนเวียนอยู่แต่เมนูเดิมๆที่เคยทานแล้วชอบน่ะค่ะ  คราวนี้เลยมาลองเมนูที่ยังไม่ได้ทานบ้าง

ร้านฮะจิบังสาขาเทสโก้โลตัสประชาชื่นนี้อยู่ชั้น 1 ติดกับร้าน Oriental Princess ค่ะ  สาขานี้ที่นั่งเยอะ ใหญ่โตกว้างขวางทีเดียว พนักงานก็เลยเยอะตามขนาดร้านไปด้วย แต่ทำไมรู้สึกว่าบริการกันไม่ค่อยรวดเร็วก็ไม่รู้ แถมบางครั้งติดจะงงๆ ซะอีกด้วย อย่างล่าสุดนี่ก็มีแบบว่าโต๊ะที่มาทีหลังตั้งนานได้อาหารมาเสิร์ฟก่อน  แต่พอเราทวงก็รีบยกมาเสิร์ฟให้ได้ทันทีนะ คิดว่าถ้าไม่ได้ไปช่วงคนเยอะๆนี่น่าจะดีกว่านี้  แต่ส่วนเรื่องมารยาทสุภาพเรียบร้อยนี่โอเคไม่มีปัญหาค่ะ

**-เมนูที่สั่ง-**

● คาราเมน (83 บาท) – ราเมนแบบแห้งราดซอสหมูทันตัมเผ็ดร้อนนิดๆกำลังดี เคียงมาด้วยขิงดอง ถั่วงอก สาหร่าย ต้นหอมซอย เข้ากันดี๊ดีค่ะ อร่อยเลยล่ะค่ะ  ได้อารมณ์สดชื่นต่างกับทันตัมเมนแบบน้ำ แต่มีรสชาติแนวๆเดียวกัน ถ้ารู้ว่าอร่อยแบบนี้ลองซะนานแล้ว 555+

● เซ็ทฮะจังเมน + เกี๊ยวซ่า + โค้ก (148 บาท) – สั่งเป็นเซ็ทนี่มันก็ง่ายและครบครันดีค่ะ เกี๊ยวซ่าที่นี่เป็นแบบนุ่ม ไส้เยอะพอใช้ ทอดมากำลังอร่อยค่ะ ส่วนฮะจังเมนนี่แม้ว่าจะเป็นออริจินัลของร้านเค้าแต่เราเพิ่งลองเป็นครั้งแรก  เส้นนั้นเหนียวนุ่มดีตามแบบฉบับฮะจิบัง แต่น้ำซุปโชยุของเค้านี่เรายังไม่ค่อยปลื้มเท่าไร คือความหอมกลมกล่อมยังไม่ถึงขั้นโดนใจ ส่วนหมูชาชู 1 แผ่นที่ให้มานั้นยังไม่นุ่มแบบละลายในปากเหมือนบางเจ้า แต่ทั้งนี้ทั้งนั้นส่วนนึงเป็นเพราะราเมนแนวน้ำซุปโชยุนี้มีร้านราเมนระดับพรีเมี่ยมทำกันออกมาหลายเจ้าก็เลยเกิดการเปรียบเทียบน่ะค่ะ  ในแง่รสชาติเลยดูเหมือนราเมนเลขแปดของเราจะแพ้เค้าอยู่บ้าง  แต่เรื่องราคานี่ยังไงซะฮะจิบังเค้าก็ถูกกว่ากันเกินครึ่งนะ

โดยรวมแล้วก็เป็นราเมนร้านนึงที่มีหลายสาขา-ราคาไม่โหด-รสชาติโอเค-ทำเลสะดวก.. นึกอยากทานราเมนขึ้นมาเมื่อไรก็แวะได้จ้า  
